open-index/open-wikipedia-markdown huggingface dataset:
Makroskopisk

**Makroskopisk** (av gresk μακρο «makro» – stor) betegner i dagligtale lengdeskalaer som er synlige med det blotte øye, dvs. større enn 1 mm.

I fysikken er betydningen mer knyttet til metode enn direkte lengeskala. Makroskopisk betegner systemer hvor stoff kan betraktes som kontinuum, dvs. en kan dele opp materien og den vil se likedan ut. Dette står i kontrast til mikroskopisk fysikk, f.eks. på atomskala. Klassisk fysikk er makroskopisk, mens kvantemekanikk ikke er det. Makroskopisk fysikk er i hovedsak over 1 μm

## Se også
* Lengdeskala
* mikroskopisk
* Mesoskopisk
Floribert N’Galula

**Floribert N'Galula Mbuyi** (født 1987) er en kongolesisk-belgisk fotballspiller som er assistenttrener for den tyske klubben .

Han er bror av fotballspilleren Gabriel «Junior» N'Galula.

I ungdomstiden spilte N'Galula spilte for . Han gikk deretter til Manchester United, der han etter å spilt fast på Uniteds juniorlag signerte proffkontrakt i november 2004.

N'galula var en del av laget som vant Manchester Senior Cup i 2004. Han returnerte til reservelaget i 2005 etter å ha vært ute med en skade i hoften.

Floribert reiste i 2006 til Thailand sammen med Brian McClair for å hjelpe hjemløse barn etter tsunamien.

Den 8. juni 2007 ble N'Galula løst fra kontrakten sin med Manchester United, uten å ha spilt for førstelaget. Han var deretter en periode i danske , før han gikk til Sparta Rotterdam.

## Referanser


## Eksterne lenker
*
Ok (fjell)

**Ok** er en skjoldvulkan på Island. Den ligger vest for Langjökull i Borgarbyggð kommune, rundt 50 kilometer øst for kommunesenteret Borgarnes. Den har en høyde på 1&nbsp;198 meter over havet. Den hadde sist utbrudd under mellomistider i pleistocen.

På toppen av vulkanen lå tidligere isbreen Okjökull, som nå bare eksisterer som isolerte isflekker. Mens selve vulkanen historisk sett har fått lite oppmerksomhet, så har den fraværende isbreen blitt brukt til å illustrere og symbolisere global oppvarming. På toppen av vulkanen ligger også kratersjøen Blávatn.

## Referanser
Niqab

**Niqāb**, eller **nikab**, er et hodeplagg som dekker hele ansiktet, bortsett fra øynene. Plagget bæres av noen muslimske kvinner som en del av en heldekkende hijab. Plagget brukes mye i deler av Midtøsten, men kan også finnes brukt i Nord-Afrika, Sørøst-Asia og det Indiske subkontinent. Plagget er mest utbredt i landene på Den arabiske halvøy.

## Opprinnelse
Det blir av og til hevdet at ansiktsløret opprinnelig var en del av kvinnens bekledning i noen klasser i det bysantinske imperiet, og at det så ble tatt inn i muslimsk kultur etter den arabiske erobring av Midtøsten. Imidlertid, selv om bysantinsk kunst før islam viser kvinner med tilslørt hode/hår, så viser den aldri kvinner med tilslørt ansikt. Den greske geografen Strabo, som skrev i det første århundret e.Kr, refererer til noen persiske kvinner som dekket ansiktet, og den kristne forfatteren Tertullian, som levde i det tredje århundret, refererer i sitt verk "Tilsløringen av jomfruer" til to hedenske kvinner i "Arabia" som bærer et slør som dekker hele ansiktet. Disse tidlige kildene viser at det fantes bruk av ansiktslør blant kvinner i Arabia og Persia lenge før islam.

## Forbud
Bruken av ansiktdekkende slør har vært omstridt moderne tid. Spesielt i den vestlige verden der enkelte land har nedlagt forbud mot det. I 2015 fikk Frankrike medhold av Den europeiske menneskerettsdomstolen for et slikt forbud for offentlig ansatte. Et tilsvarende forbud mot å dekke til ansiktet på offentlig sted fikk støtte fra samme domstol i 2014. Flere andre land har helt eller delvis forbud eller restriksjoner mot ansiktdekkende slør. 

Plagget er også forbudt i flere muslimske land, blant dem Syria, Tyrkia og Egypt.

## Ulike typer hodeplagg for muslimske kvinner

Fil:Muslim woman in Yemen.jpg|Niqab, kvinne fra Jemen
Fil:Hijab illustration artlibre.png|Skisse av chador
Fil:Iraqi girl smiles.jpg|Hijab på irakisk pike
Fil:Burqa Afghanistan 01.jpg|Burka, kvinner fra Afghanistan


## Referanser


## Eksterne lenker
* 
* Rapport om brugen af niqab og burka, Københavns Universitet
Slien

**Slien** eller **Schlei** er en fjord i Sør-Slesvig i Slesvig-Holsten. Fjorden danner et skille mellom halvøyene Angeln i nordvest og Schwansen i sørøst. Innerst i fjorden ligger byen Schleswig med vikingebyen Hedeby. Ytterst ved munningen ligger byen Kappeln. 

Karte Naturpark Schlei.png|Kart
Schlei mit Bad Arnis.jpg|Slien ved Arnæs/Arnis

## Se også
* Lindaunisbroen
Det indiske subkontinent

**Det indiske subkontinent** er en halvøy på det eurasiske kontinent som ligger på den indiske plata og videre ut over Indiahavet. Det er den sørlige regionen av Asia, hovedsakelig beliggende på Den indiske platen og går sørover inn i Indiahavet fra Himalaya. 

Regionen er betegnet som et subkontinent ettersom dens geografi og geologi er forskjellig fra resten av kontinentet. Geologisk er Det indiske subkontinent beslektet med landmassen som rev seg løs fra  Gondwana, et tidligere superkontinent og ble slått sammen med Den eurasiske kontinentalplaten for bort imot 55 millioner år siden. Den indiske plate var således opprinnelig et frittstående kontinent som skilte lag fra Madagaskar for rundt 90 millioner år siden og drev langsomt mot Asia. Det møtte Eurasia for mellom 50 og 55 millioner år siden, et møte som skapte det tibetanske platået og fjellkjeden Himalaya. Den indiske platen driver fortsatt nordøstover med en fart på 5 cm i året. Siden Den eurasiske platen bare driver nordover med farten 2 cm i året, blir Himalaya-fjellene fortsatt presset høyere.

Geografisk er Det indiske subkontinent en region i sørsentrale Asia avgrenset av Himalaya i nord, Hindukush i vest, og Arakanfjellene i øst. Politisk består Det indiske subkontinent av Bangladesh, Bhutan, India, Maldivene, Nepal, Pakistan og Sri Lanka. Tidvis benyttes betegnelsen Sør-Asia med samme betydning som Det indiske subkontinent. Det er ingen konsensus om hvilke land som skal være inkludert i begge.

### Begrepets betydning innen politisk geografi
I politisk-geografisk forstand vil betydningen av begrepet «Indiske subkontinent» variere noe, men omfatter som et minimum i hvert fall India, Pakistan og Bangladesh. I enkelte sammenhenger kan det også inkludere Sri Lanka, Bhutan, Nepal og eventuelt Maldivene og (deler av) Afghanistan.

Da regionen var underlagt det britiske imperiet, var det kjent som eller Britisk India.

## Referanser


## Eksterne lenker
* 
* Indian Subcontinent Map, *Maps of India*
Mikroskopisk

**Mikroskopisk** (av gresk μικρο, mikro – liten) betegner i dagligtale lengdeskalaer som er for små til å være synlige med det blotte øye, dvs. mindre enn 1 mm.

I fysikken er betydningen mer knyttet til metode enn direkte lengdeskala. Mikroskopisk betyr at stoff *ikke* er kontinuum, dvs. stoff endrer karakter når en endrer lengdeskala. Mikroskopisk fysikk er typisk alle grener av kvantemekanikk, slik som atomfysikk, partikkelfysikk og kjernefysikk. Mikroskopisk fysikk er typisk for lengdeskalaer mindre enn 1 nm.

## Se også
* Lengdeskala
* Makroskopisk
* Mesoskopisk
Bolibompa

***Bolibompa*** er barne-TV fra Sveriges Television (SVT). Programmet har forandret form gjennom årene, men dragen i vignetten har vært med siden starten. I programmet vises mange barneserier, for eksempel *[[Pingu]]* og *[[Babar]]*.

Tittelen *Bolibompa* har forekommet i tittelmelodien siden 31. august 1987, men det var ikke før i 1999 at *Bolibompa* ble brukt som tittel på programmet. På samme tid fikk barneprogrammene en fast sendetid fra klokken 18 til 19, og man begynte med direktesendinger. Fredrik Berling var programleder for den første direktesendingen. Til og begynne med stavet man programnavnet *Bollibompa*, noe som senere ble endret til dagens *Bolibompa*. Høsten 2005 fikk *Bolibompa* en ansiktsløftning, og programmet begynte å sende fra ett nytt og større studio. Samtidig begynte *Bolibompa* å sende på morgenen i Barnkanalen.

## Sendetider
Programmet ble fra begynnelsen sendt under samlingsnavnet *Barnprogram* og sendte i SVT1 fra klokken 17.30 til 18.00, da *[[Aktuellt]]* startet. Noen år senere ble *Bolibompa*s sendetid endret til å starte klokken 18.15. I 1997 ble *Aktuellt* flyttet fra SVT1 til SVT2 og *Barnprogram* endret sendetiden til å starte klokken 18. Fra og med 25. august 2008 sender *Bolibompa* kun i Barnkanalen, unntatt lørdager klokken 18.15, da programmet sendes i SVT1, og søndager klokken 8.00, da programmet sendes i SVT2.

## ''Bolibompa''-sangen
Barnprogram! Ja! 
Bolibompa, bolibomp-bomp-a 
Bolibompa, bolibomp-bomp-a 
Bolibompa, bolibomp-bomp-a 
Bolibompa, bolibomp-bomp-a 
Bolli-bolli-bolli-bolli-bompa 
-Har du sett... 
-Va!? 
-…Kanal 1! 
(Latter)

Tittelmelodien har i senere tid blitt endret.

## Programledere
### Nåværende programledere
*Johan Anderblad
*Frida Normark
*Ayla Kabaca
*Markus Johansson
*Yankho Kamwendo
*Doreen Månsson
*Ylva Hällen
*Björn Carlberg
*Josefin Thor

### Tidligere programledere
*Henrik Ståhl
*Anders Lundin
*Fredrik Berling
*Sara Edwardsson
*Anita Lindman
*Jonas Leksell
*Viktor Åkerblom Nilsson
*Fredrik Swahn

## Eksterne lenker
*
Wilhelm von Siemens

**Wilhelm von Siemens** (født 1855, død 1919) var en tysk industrileder. Han var sjef for Siemens-konsernet fra 1890 til 1919.

Sammen med sin bror Arnold von Siemens overtok Wilhelm Siemens-konsernet i 1890, da faren Werner von Siemens trakk seg tilbake.

## Referanser
Schwansen

**Schwansen** (tysk) eller **Svans** (dansk) er en halvøy i den nordligste delen av Slesvig-Holsten i Tyskland. Det ligger mellom utløpet Slien (tysk: Schlei) i nord og Eckernförde i sør, avgrenset mot sør av forsvarsverket Dannevirkes østvoll. Danmark tapte Svans i andre slesvigske krig i 1864.

Navnet Svans eller Svansø nevnes første gang i 1231 i *[[Kong Valdemars jordebok]]* som *Swansø*. Her står det at kongen eide «26½ ploger og dessuten mye skog. Swansø yter 10 pund sølv.» Navnet kobles til gammeldansk *swan*, norrønt *svanr* («svane»), trolig fra det vernede området Svans sjø (tysk: * Schwansener See*) på norddelen av området.

Svans er et kupert morenelandskap fra siste istid, preget av landbruk og store gods. Ved Eckernfördebukta finnes småskoger, lange strender og klinter. Området har rundt 20&nbsp;000 innbyggere.

Den danske dialekten «angeldansk» eller «angelbomål» er nå utdødd, men i 1995 utkom *Ordbog over den danske dialekt i Angel*, basert på opptegnelser fra 1930-tallet. Angeldansk bevarte en del norrøne ordformer som også finnes i moderne norsk, som *mjøl* for «mel».

## Referanser


## Eksterne lenker
* Turistinformasjon for ''Østersøfjord Slien''
Fianarantsoa

**Fianarantsoa** er hovedstaden i provinsen Fianarantsoa og administrasjonssenter i regionen Haute Matsiatra sørøst på Madagaskar. Byen ligger på ca. 1200 meters høyde, og har 144&nbsp;225 innbyggere (folketelling i 2001). Fianarantsoa betyr «God utdannelse» på gassisk.
Nordfrisland

**Nordfrisland** (tysk: *Nordfriesland*, frisisk: *Nordfraschlönj*) er et landskap lengst nord i Kreis Nordfriesland, i den tyske delstaten Schleswig-Holstein (Sør-Sleswig).

Landskapet ligger nord for Eideren. Det omfatter blant annet øyene Sylt, Föhr, Amrum, Oland, Gröde og Pellworm, og de to halvøyene Eiderstedt og Nordstrand. Største by er Husum.  

Fil:Ewer Jonas P4140143 jm.JPG|Skip i Nordfrisland
Fil:Speicher Husum.JPG|Husum er Nordfrieslands «hovedstad» og største by. 
Fil:Roter haubarg1.jpg|Haubarg er en typisk byggestil i Ejdersted i det sydvestlige Nordfrisland.


## Referanser
Afrikansk nakenhund

**Afrikansk nakenhund** kalles også **abyssinsk sandterrier** og er en mellomstor terrierlignende hund som primært har vært brukt som jakthund på rotter og andre små skadedyr, men den lever helst som pariahhund og er ikke nødvendigvis en terrier. Rasen anerkjennes ikke av noen stambokregistere.

## Opprinnelse og alder
Intet er kjent omkring denne hundens opphav, annet enn at navnet peker mot en opprinnelse fra Etiopia eller strøk som tidligere lå under det abissiske riket vi i dag kjenner som Etiopia. Noen har hevdet at den kan være en slektning av chinese crested, men dette er høyst uvisst. Kan hende er den også en nær slektning av den nå antatt utdødde egyptisk nakenhunden, som av noen også ble kalt nubisk nakenhund og hårløs pyramidehund. Kanskje er det til og med snakke om at de er varianter av samme type.

## Utseende, anatomi og fysikk
Afrikansk nakenhund kan minne om en blanding mellom chinese crested og små peruvianske nakenhunder, men dette er kun en visuell betraktning. Den skal finnes i en rekke fargevarianter, både uten og med behåring (trolig i forholdet 2:1).

## Bruksområde
Afrikansk nakenhund brukes i sitt naturlige habitat som jakthund på rotter og andre små skadedyr. Trolig er den også en habil vakthund og familiehund, men svært lite er kjent om dens brukshundegenskaper.

## Lynne og væremåte
Intet kjent, men den sies å være svært primitiv.

## Annet
Noen hevder at såkalte nakenhunder har en generelt høyere kroppstemperatur enn andre hunderaser (opp mot 40°C sier noen), men dette medfører ikke riktighet. Det korrekte er at kroppstemperaturen er som for hunder flest, altså omkring 38&nbsp;°C.

Alle nakenhunder har et gen som gjør at de ofte mangler noen tenner. Nakenhunder som er lyse i huden blir fort solbrendte i sterk sol og trenger beskyttelse, enten i form av bekledning eller solkrem med høy solfaktor. Mørke nakehunder tåler imidlertid nesten like mye sol som hunder med behåring.

For solkremer bør man rådføre seg med en veterinær før man velger merke og type, eventuelt med andre som har erfaring på området. Nakenhunder kan (og bør) bades fra tid til annen, men ikke for ofte og en bør bruke en svært mild shampoo som ikke har tilsetninger av parfyme, primært en shampoo beregnet for hunder.

Det skal også påpekes at såkalte nakenhunder ikke er spesielt allergivennlige, slik mange tror. Se artikkel om hundeallergi for flere detaljer om hvorfor.
Stivsyke

**Stivsyke** er en sykdom hos sau.

## Forekomst
Lam mange steder i landet der seleninnholdet i gress og fôr er lavt. Vanligvis har lammene stivsyke fra fødselen av eller den oppstår etter 2-8 uker. Eldre lam kan også få sykdommen.

## Symptom
Lammene har stive bevegelser og vanskelig for å reise seg. En svak muskulatur gir en spesiell holdning: Føttene langt fra hverandre, hodet lavt, skulderbladene ut fra kroppen og brystkassen ned mellom skulderbladene. Skjelving i musklene er ikke uvanlig. Lammene har god appetitt og er villige til å suge.

## Årsak
En stoffskiftesykdom, i hovedsak grunnet mangel på selen og/eller vitamin E. Dette gir forandringer i skjelettet og noen ganger også i hjertemuskulaturen.

## Forebygging
Dagens kraftfôr og mineralnæring er tilsatt selen så andre forebyggende tiltak bør ikke vere nødvendig. Selenerit og Tokosel er to fôrtilskudd preparat.

## Litteratur
* Arne Maurtvedt (redaktør), Saueboka, 1989 Landbruksforlaget. ISBN 82-529-1219-2
Grethe Kleggetveit

**Grethe Kleggetveit** (født 22. juli 1979) er en norsk friidrettsutøver innen spydkast og kule. Hun er fra Iveland i Aust-Agder og har trent spyd med Tomm Thorkildsen.

Hun vant NM i spydkast tre ganger på rad fra 2003 til 2005.

Kleggetveit er utdannet førskolelærer og har arbeidet i Fjordsyn barnehage på Tau. Nå bor hun i Lyngdal og arbeider i Eiken barnehage som pedagogisk leder.

## Medaljer i norske mesterskap

## Referanser
Fulla

**Fulla** (av adjektivet «full», her tolket som «overflod») var i norrøn mytologi en åsynje, som omtales i *[[Grimnismål]]* der hun er i tjeneste hos Odins kone, gudinnen Frigg. I *Grimnismål* fortelles at Frigg sendte sin fostersønn Geirrød en advarsel med Fulla som budbringer. Odin var nemlig underveis i forkledning for å undersøke om Geirrød var så gjerrig mot gjestene sine som Frigg hadde påstått. Frigg ba derfor Geirrød passe seg for en trollkyndig mann som kunne kjennes på at ingen hund torde gå løs på ham. 

Fullas oppgaver er å bære Friggs skrin og stelle hennes skotøy. Fulla er kjent for sitt hodebånd av gull. Uttrykket «Fullas hodebånd» er derfor en kjenning for «gull», som opplyst i *[[Skaldskaparmål]]*.

I sørgermansk mytologi heter hun **Volla** (uttale: *Folla*, av tysk *voll* = full). Volla nevnes i «andre merseburgerformel» om Odins helbredelse av Balders fole som Frøyas søster:
:*thu biguol en Friia,
:så gjorde Frøya
:*Uolla era suister.
:[og] Volla hennes søster.

Alfred Georg Ludvig Lehmanns oversettelse fra 1896:«Andre Merseburgformel», ''heimskringla.no
:*Fol og [[Odin|Wodan]] dro til skogs
:*da fikk Balders hest sin fot forvridd;
:*da [[galder|galdret]] over den Sindgund * (ukjent gudinnne)
:*Sunnas* (solgudinnens?) *søster.
:*Da galdret over den Frøya, Fullas søster.
:*Da besvor den Wodan som bare han det forstod,
:*såvel beinvridd som blodvridd og leddvridd,
:*bein til bein, blod til blod,
:*ledd til ledd, som om det var limt.

## Referanser
Mordbrann

**Mordbrann** er en påsatt brann som er av en slik art at den lett kan medføre tap av menneskeliv eller utstrakt ødeleggelse av eiendom. Det er altså ikke nødvendig at noen omkommer for at en brann skal regnes som mordbrann. Uttrykket brukes ikke lenger i gjeldende straffelov i Norge, der også faren for tap av menneskeliv rammes av straffebestemmelsen, jamfør Almindelig borgerlig Straffelov §148.

Betegnelsen *mordbrand* er fortsatt i juridisk bruk i Sverige der det i landets straffelov Brottsbalkens kapittel 13 blant annet står:«*1 § Om någon anlägger brand, som innebär fara för annans liv eller hälsa eller för omfattande förstörelse av annans egendom, döms för mordbrand till fängelse, lägst två och högst åtta år. Är brottet mindre allvarligt, döms till fängelse, lägst ett och högst tre år.*»

## Mordbranner
* 19. august 1978: Mordbrannen i Rex-kinoen: Militante islamister detonerer brannbomber inne i Rex-kinoen i byen Abadan i Iran.
* 6. april 1990: Brannen på Scandinavian Star: En brannstifter setter fyr på noe sengetøy i en korridor på dekk 3. Brannen sprer seg gjennom skipet og tar livet av 158 personer:
* 13. desember 2008: Mordbrannen i Urtegata hvor seks mennesker omkom i den uoppklarte brannen, som ble påsatt i fellesarealet i bygningen på nattestid.

## Se også
* Brannstiftelse
* Pyromani
* Ildebrann

## Referanser
Kvantesammenfiltring

**Kvantesammenfiltring** er et kvantemekanisk fenomen hvor to eller flere kvantemekaniske objekter må beskrives som en helhet, selv om de flyttes til ulike steder i rommet. Denne sammenkoblingen fører til en ikke-klassisk korrelasjon mellom observerbare fysiske kvaliteter i avstandsliggende systemer, som ofte blir referert til som ikke-logiske korrelasjoner. Fysikeren Albert Einstein var opptatt av disse fenomenene i sin senere forskning ved Princeton University.

For å lage en sammenfiltret tilstand må objektene ha en felles fortid og det kan dermed ikke spontant oppstå sammenfiltring mellom objekter som allerede er langt fra hverandre. Sammenfiltringen ødelegges veldig lett av vekselvirkninger og støy fra omgivelsene. Forsøk må dermed gjøres svært raskt eller ved lave temperaturer, ned mot det absolutte nullpunkt. Stephen Wolfram anslår det han kaller «maksimal-kvantesammenfiltringshastighet» (ζ) å være omtrent 10^102 nye kvantetilstander per sekund.

Eksempler på sammenfiltrede systemer er spinnet til de to nye atomkjernene fra en spaltet kjerne, eller polarisasjonsretningene til lys som splittes i en polarisator. Kvantesammenfiltring kan utnyttes på flere måter, blant annet til kvanteteleportasjon, kvantekryptering og kvantedatamaskiner.

Kvantesammenfiltring er viktig for tolkning av kvantemekanikken. For eksempel blir det brukt i Alain Aspects test av Bells ulikheter, som viste at en lokal teori med skjulte variabler ikke kunne beskrive naturen.

## Se også
* EPR-paradokset
* Bells ulikheter
* Aspect-eksperimentet

## Referanser
Frankenstein (1992)

***Frankenstein*** er en britisk TV-film fra 1992 basert på romanen *[[Frankenstein]]* av Mary Shelley, regissert av David Wickes.

## Handling
I nærheten av Nordpolen møter en sjøkaptein og hans mannskap Dr. Frankenstein og hans skapning som forsøker å drepe hverandre. Legen advarer kapteinen om risikoen, forteller hvordan han skapte skapningen sin i Sveits i 1818 ved hjelp av kjemisk og biologisk konstruksjon som skapningen er en klone av Dr. Frankenstein selv, for å etablere et psykisk bånd mellom skaperen og hans skapelse.

## Rolleliste

## Se også
* Liste over Frankenstein-filmer

## Referanser


## Eksterne lenker
*
Mandsjurisk nakenhund

**Mandsjurisk nakenhund** (*tai-tai*), sies å være en nær slektning av chinese crested, men om den er en variant eller en egen rase er usikkert. Svært lite er kjent om denne hunden i vesten, men den skal være småvokst. Det opprinnelige navnet tyder på at denne hunden eller hunderasen har tilhørt eliten, siden *tai-tai* henviser til folk med mye fritid, sladder og velstand på kinesisk. Det kan imidlertid også henvise til en velstående manns (en tai-pan) førstekone, dersom han har flere enn en kone.
Bandoneon

**Bandoneon** eller **bandoneón** er en type trekkspill som ble konstruert i 1846 av den tyske instrumenthandleren og musikklæreren Heinrich Band (1821–1860) og som ble oppkalt etter ham. 

## Utbredelse, produksjon og utøvere
Bandoneonet, og den nær beslektete tyske konsertinaen, ble raskt populære i Tyskland, og det ble dannet tallrike *Bandoneonverein*, bandoneonorkestre med amatører som gjerne spilte populære sanger. De fleste orkestrene forsvant imidlertid under og like etter 2. verdenskrig. 

I 1880-årene kom også bandoneonet med tyske sjøfolk og innvandrere til Buenos Aires i Argentina og Montevideo i Uruguay, og fikk i løpet av kort tid en sentral rolle i tangomusikken, som på den tiden var i ferd med å bli skapt nettopp i disse byene. 

Den mest kjente bandoneonfabrikken var Arnold-fabrikken i Carlsfeldt sørøst i Tyskland. Den ble grunnlagt av Ernst Luis Arnold (1838–1910), og videreført av hans tre sønner Hermann (1859–1946), Paul (1866–1952) og Alfred (1878–1933). I 1911 startet Alfred og Paul sin egen bandoneonproduksjon, og det ble begynnelsen til det berømte AA-bandoneonet (AA står altså for Alfred Arnold), som er det eneste instrumentet dagens profesjonelle utøvere vil spille på. Da Alfred Arnold døde i 1933 produserte 100 arbeidere på fabrikken hans over 600 instrumenter i måneden. På det tidspunktet ble 85% av bandoneonene eksportert til Argentina og Uruguay. 

En av de fremste utøvere og komponister av bandoneon-musikk var argentineren Ástor Piazzolla (1921–1992). Men det har vært og er en rekke andre glimrende bandoneonister i Argentina. Også Per Arne Glorvigen fra Dovre er en internasjonalt anerkjent bandoneonist.


File:BandoneonApart1.jpg
File:BandoneonApart2.jpg
File:BandoneonApart3.jpg
File:BandoneonApart4.jpg
File:BandoneonApart5.jpg


## Se også
* Tysk konsertina
* Trekkspill
* Torader
* Akkordeon
* Harmonika
* Tango

## Eksterne lenker
* 
* Olaf G. Aasland/Bergen Museum, Norsk bandoneonsamling med mye historisk og teknisk informasjon

* Tysk bandoneonbygger (på tysk)
Donkey Kong (videospill)

***Donkey Kong*** er et plattformspill utviklet og utgitt av Nintendo i 1981 til en rekke konsoller, først og fremst Game & Watch. Mario og Donkey Kong debuterte begge i dette spillet.

## Spillet
I spillet skal Jumpman (Mario) prøve å redde Pauline fra Donkey Kong gjennom forskjellige baner. I de tre første banene er målet kun å nå toppen av banen mens man unngår fiender og forskjellige gjenstander Donkey Kong kaster, før man på den fjerde banen må få stillaset DK står på til å kollapse ved å rive ut de åtte boltene som holder det oppreist. I det originale arkadespillet, var spillet oppdelt i flere forskjellige sekvenser bestående av to til fire baner, men i hjemmeportene var det kun en sekvens som inkluderte alle banene som gjentok seg selv igjen og igjen i stadig vanskelige format. Grunnet minnekapasitet ble ofte en eller to baner kuttet fra spillet i hjemmeportene. Den 22. banen er det siste, siden en programmeringsfeil i spillet får Jumpman til å dø kort tid etter man starter.

## Arv
NES-porten av dette spillet ble senere utgitt i spillserien NES Classics til Game Boy Advance, samt på Virtual Console til Wii. En oppdatert versjon av spillet ble gitt ut til Game Boy i 1994 og det heter også *[[Donkey Kong (Game Boy)|Donkey Kong]]*. Det ble også sluppet et Game & Watch-spill løst basert på den første av spillets fire baner. Der må man som Mario unngå tønner på veien mot en heisekran som man så må svinge seg i for å rive bort en av blokkene som støtter plattformen Donkey Kong står på. Etter å ha revet bort en blokk, vil man returneres til begynnelsen av banen, hvor man så må gjenta dette. River man bort den siste blokken, vil man se Donkey Kong falle i bakken og deretter belønnes man med en stor poengbonus. Deretter bygges plattformen opp igjen og man blir sendt tilbake til begynnelsen av banen for å gjenta det hele i jakten på en stadig høyere poengsum.

## Referanser


## Eksterne lenker
*
Ecuadoriansk nakenhund

**Ecuadoriansk nakenhund** er en hårløs hund som mange kynologer mener opprinnelig var en krysning mellom peruviansk nakenhund og meksikansk nakenhund, men dette har ikke blitt dokumentert.

Ecuadoriansk nakenhund skal være blant de hunderaser som produserer flest hårløse avkom. Den er langbent og har en gyllenbrun hud.
Tamagotchi

**Tamagotchi** er en minicomputer med innebygget programvare som simulerer et kjæledyr, i Norge best kjent som *datadyr*. Tamagotchi er altså et virtuelt kjæledyr som lever hele sitt liv på en LCD skjerm i en nøkkelring. «Tamagotchi» er en sammensetning av det japanske ordet «たまご» (tamago) som betyr «egg», og det engelske «watch» (klokke).

## Beskrivelse
Dyret har mange ulike funksjoner, det blir først klekket, så vokser det og forandrer seg en gang i døgnet. Det leker, sover, og spiser omtrent som et slags dyr. Den har både fysiske og psykiske egenskaper. Den ler når den er glad, gråter når den er lei seg og roper på eieren når den blir sulten. Som et vanlig dyr dør den eller blir syk hvis eieren ikke tar vare på den.

Tamagotchi ble solgt i 1996 av leketøyskonsernet Bandai i Japan. Bandai skapte også leketøysserien Power Rangers. Oppfinneren av datadyret er en japansk kvinne som het Aki Maita som har jobbet i Bandai siden 1990. Hun gjorde undersøkelser på hva barn og unge foretrekker av egenskaper blant venner og kjæledyr, og basert på denne undersøkelsen skapte hun Tamagotchi.

Den første versjonen Tamagotchi kom ikke til Norge før våren 1997. Denne typen var forholdsvis enkel, uten infrarød og med begrensede egenskaper. Tamagotchiene var veldig dekorative der de danset rundt i sine små, pyntede dataegg.

Tamagotchi versjon 2 kom ut i 1999. Disse hadde infrarød kommunikasjon, som gjorde at datadyrene fikk en ny og meget avgjørende egenskap: De ble i stand til å formere seg. Infrarødstrålen sendte informasjon om det ene vesenet i det ene «egget» til det andre, og den andre skapningen ville materialisere seg på skjermen til den andre. Slik kunne de gradvis bli bedre venner, til de parret seg og eieren fikk en ny «generasjon» Tamagotchier.

Tamagotchi versjon 3 har i liten grad blitt importert til Norge, men i høy grad blitt solgt i utlandet. Dette vesenet har også infrarød, men grafikken er blitt bedre. Dyrene har fått mer utviklet personlighet, og piper ikke så ofte som de eldste typene. Det ble opprettet et nettsted for disse, en virtuell verden der man kan leke med dem i fellesskap, Tamagotchi Town.

I tillegg til Tamagotchi blir det produsert en rekke avleggere.

## Referanser


## Eksterne lenker
* 15. juli 2004, Comon.dk: Populært at passe høns på nettet (dansk)
* BBC Online: Tamagotchi (engelsk)
* Tamagotchi Planet (engelsk)
* Tamagotchi Square (engelsk)
* Tamagotchiville (engelsk)
Fruktnektar

**Fruktnektar** er en ugjæret (men gjæringsdyktig) drikkeferdig leskedrikk (som regel et blandingsprodukt) som i hovedsak er industrielt framstilt for kommersielle formål. Slike drikker består av en andel råsaft fra frukt, grønnsaker og/eller bær som tilsettes eller spes med vann. Tilsetning av sukker og/eller honning er tillatt i en mengde som ikke overstiger 20 prosent av det ferdige produkts samlede vekt. Fruktnektar uten tilsatt sukker eller med lavt energiinnhold kan helt eller delvis søtes med kunstige søtningsstoffer i henhold til gjeldende forskrift.

Ernæringsmessig er fruktnektar et dårligere produkt enn juice, spesielt når det gjelder vitaminer. I Norge skal slik fruktnektar ifølge forskrift inneholde minst 50 % råsaft. Denne andelen kan imidlertid variere fra land til land.

Slik fruktnektar må på ingen måte sammenstilles med ekte nektar, som er et sekret som framstilles av mange blomster og planter.

## Eksterne lenker
* FOR 2003-09-02 nr 1116: Forskrift om fruktjuice og lignende produkter. Lovdata.
Erik Lundesgaard

**Erik Lundesgaard** (født 10. juli 1980) er en norsk statsviter, sakprosaforfatter, lokalpolitiker og kommunikasjonsrådgiver, bosatt i Oslo. 

I 2005 ga han ut boken *Skikk og bruk*. Han etablerte i 2006 Lundesgaard Forlag AS etter hjemkjøpet av sin egen bok. Bakgrunnen for hjemkjøpet var misnøye med kontraktsforholdene i forlagsbransjen. Forlaget utga fem bøker i 2007–08 før det meldte oppbud sommeren 2012. 
  
Lundegaard har skrevet for  aviser og tidsskrifter som *[[Klassekampen]]*, *[[DN]]*, *[[VG]]*, *[[Dagbladet]]*, *[[Aftenposten]]*, *[[Prosa]]*, *[[Minerva]]* og tidsskriftet *[[Stat & Styring]]*, hvor han har jobbet som journalist og politisk kommentator. Hans spesialområde innen statsvitenskap er konstitusjonelle reformer i Norge. 

Fra 2. januar 2014 er Lundesgaard kommunikasjonssjef i Eiendom Norge.

Lundesgaard er medlem av Høyre og var varamedlem i finanskomiteen i Oslo bystyre 2011-15. Han er sønn av Ida Børresen og førsteamanuensis Jon Lundesgaard.

## Bibliografi
* Erik Lundesgaard: *Skikk og bruk*, Cappelen, 2005.
* Erik Lundesgaard: *Bærum i bilder*, Lundesgaard Forlag AS, 2007. 
* Erik Lundesgaard: ''Trenger Norge en ny grunnlov?'', masteroppgave, Institutt for Statenvitenskap, UiO, 2007.

## Referanser
Nesjestranda

**Nesjestranda** er et tettsted i Molde kommune i Møre og Romsdal. Tettstedet har  innbyggere per 1. januar , og ligger på nordbredden av Langfjorden, cirka en kilometer fra Sølsnes.

Møbelfabrikken Nesje ligger her. Nesje produserer eksklusive møbler, og har blant annet levert til  den japanske keiserfamilie og Det hvite hus.

## Referanser
Glenfiddich

**Glenfiddich** er et destilleri som produserer flere slag single malt whisky i Dufftown, Speyside i Skottland.
Destilleriet eies av William Grant & Sons.

## Historie
Glenfiddich ble etablert som det første destilleriet til William Grant i 1886, etter at han kjøpte et jorde like ved Balvenie Castle i 1886. William Grant ble født i 1839 i Dufftown og gikk i lære som kontorist hos Mortlach Destilleri og lærte whiskyfaget der.

Fem år etter opprettelsen av Glenfiddich ble Balvenie etablert i 1892. Familiefirmaet gikk godt og de solgte mye av sine blends (whiskyblanding som består av flere typer whisky), deriblant blandingen som bærer familienavnet *Grant's Family Reserve*.

I 1963 kom Glenfiddich i konflikt med DLC (Distiller Company Ltd, nå en del av Guinness under navnet United Distillers) som kuttet tilførselen av grainwhisky som brukes i blends. Løsningen på problemet var banebrytene. De tok en åtte år gammel whisky fra Glenfiddich og tappet den over på en grønn, trekantet flaske og solgte den som single malt. Dette hadde ikke vært gjort tidligere, så man kan si at kategorien *single malt* ble født i 1963 av Glenfiddich.

Glenfiddich er en av de mestselgende single malt whisky i verden.

## Produksjon
Glenfiddich har et relativt stort anlegg, med elleve wash-stills for destillasjon av sats (wash = sats) og 18 spirit-stills for destillering av rå-spriten. De har to meskekar som hver rommer ti tonn med vann og kornblanding. Glenfiddich benytter seg for det meste av bourbonfat til lagring, men også noe sherryfat. Det er til enhver tid rundt  fat til modning. Vannet som brukes kommer fra kilden Robbie Dhu. Destilleriet har en kapasitet på  liter pr. år.

## Referanser


## Eksterne lenker
* Glenfiddich på whiskywiki.no
* Glenfiddich på onlymalts.com
* Glenfiddich.com
Hovdenakken

**Hovdenakken** er et tettsted i Molde kommune i Møre og Romsdal. Tettstedet har  innbyggere per 1. januar , og ligger på Skålahalvøya ved Karlsøyfjorden omtrent 16 kilometer øst for Molde sentrum. Stedet har noe industri, blant annet Bussbygg, en større karosserifabrikk.

## Referanser
Hjernebarksår

**Hjernebarksår** er en sykdom hos sau. Den forekommer oftest hos lam, men kan også ramme voksne  sauer. Sykdommen kan inntreffe hele året, men rammer helst om vinteren når sauene er i fjøs.

## Symptom
Sykdommen kjennetegnes ved at dyrene får dårlig matlyst, de går formålløst omkring – gjerne i sirkel. De kan også bli stående urørlig. Synsevnen minker gradvis og de blir blinde. Etter en stund får dyrene dårlig balanse og ustødige bevegelser og skrever gjerne med føttene for å holde balansen. Hodet trekkes oppover og bakover, øynene kan gå rytmisk fra side til side. De blir straks verre og går overende. Kropp og føtter stivner som om dyret har krampe. Sterk lyd eller håndtering av dyret vil utløse travende bevegelser i føttene.

## Årsak
Sykdommen skyldes mangel på vitamin B1 (tiamin), trolig på grunn av en feil i fordøyelsesprosessen i vommen. Vitaminmangelen fører til vevsdød i deler av hjernen. Lite er ellers kjent om denne sykdommen.

## Behandling
Thiamin gis i store doser, helst rett i blodet. Dette kan berge sauen tidlig i sykdommen. Senere vil hjernevevet vere så ødelagt at skaden er varig.

## Forebygging
Unngå brå endringer i fôringen. Hvis flere dyr blir syke bør en vurdere vitamintilskudd til hele flokken.

## Litteratur
* Arne Maurtvedt (redaktør), Saueboka, 1989 Landbruksforlaget. ISBN 82-529-1219-2

## Eksterne lenker
* Om CCN (engelsk)
Arvid Fladmoe

**Arvid Emil Fladmoe**, (født 8. mai 1915 i Oslo, død 18. november 1993) var en norsk dirigent og fiolinist. Utdannet i Norge, Danmark, England og Italia. I England studerte han med Carl Flesch. Fladmoe debuterte som fiolinist i 1933, som dirigent i 1945. Han var 2.konsertmester i Musikselskabet Harmonien fra 1939-1943, kapellmester ved Nationaltheatret fra 1946 til 1959, unntatt sesongene 1947-1948, da han var dirigent i Trondheim Symfoniorkester. Fra 1958 til 1961 var Arvid Fladmoe musikalsk leder for Musikselskabet Harmonien i Bergen. I 1961 tiltrådte Fladmoe musikksjefstillingen ved Den Norske Opera i Oslo, der han ble i 12 år.

Fra 1973 var han førsteamanuensis ved Norges musikkhøgskole og fra 1983 fikk han professorstillingen i direksjon.

Arvid Fladmoe holdt på å omkomme i Tinnsjøen 20. februar 1944, da han var ombord i D/F Hydro som ble sprengt. 
Han ble plukket opp av vannet sammen med sin kostbare fiolin som også var uskadd.

Fladmoe giftet seg i 1940 med pianisten Esther Henriette Barratt Due, datter av Henrik Adam Due og Mary Barratt Due.

## Referanser




## Kilder
* 

## Eksterne lenker
*
Svein Erik Sogge

**Svein Erik Sogge** (1938–2025) var en skøyteløper som var aktiv på 1950- og 60-tallet. Sogges beste mesterskap var NM i 1963 på Hamar der han ble nummer 8 sammenlagt med 42,9 på 500-meteren og 2.16,0 på 1500-meteren. Han var uheldig på 10 000 m, der han falt og ble klokket inn på 17.32,1. Han deltok i alle NM- all round mesterskap fra og med 1959 til og med 1964. Han var medlem av Harstad Skøyteklubb (1959, 1962-64), Oslo Skøiteklub (1960&ndash;1961) og Tromsø Skøyteklubb (1965). Han deltok i seks skøytelandskamper to i juniorklassen og fire i seniorklassen.

## Personlige rekorder

## Referanser


## Eksterne lenker
* 
* Om Svein Erik Sogge på SkateResults.com
* Omtale i Feilskjæret nr. 1 2003 fra Asker Skøyteklubb
* Svein Erik Sogge's biografi og skøytestatistikk CV på Tromsø SKs nettsider
Santo Trafficante jr.

**Santo Trafficante jr.** (født 15. november 1914 i Tampa i Florida, død 19. mars 1987 i Houston i Texas) var en sentral skikkelse i den såkalte Tampa-mafiaen i Florida. Han var sønn av Santo Trafficante senior (sr.) https://web.archive.org/web/20091002191613/http://www.geocities.com/scottyyz/santo-sr.html som døde i 1954. På begynnelsen av 1940-tallet slo faren seg sammen med Lucky Luciano, Frank Costello og Meyer Lansky og videreutviklet mafiaens kontroll over gambling på Cuba. Etter farens død overtok Trafficante jr. hele virksomheten til Tampa-mafiaen.

I 1953 ble Trafficante jr. sendt til Cuba for å styre noen av Tampa-mafiaens kasinoer i Havanna. President og diktator Fulgencio Batista mottok $25&nbsp;000 for hver kasino-lisens og 50 % av fortjenesten fra spillemaskinene (*one armed bandits*). 

Trafficante jr. ble fengslet da Fidel Castro kom til makten i januar 1959, men ble løslatt og utvist til USA etter noen måneder. I september 1960 møttes mafiabossene Johnny Roselli, Sam Giancana og CIA-sjefen Allen Welsh Dulles som var broren til utenriksminister John Foster Dulles. Temaet for møtet var å finne en måte de kunne ta livet av Fidel Castro og reversere revolusjonen på Cuba. I 1961 ble Trafficante jr. og Meyer Lansky deltakere i gruppen som planla å drepe Castro. Sistnevnte tilbød også en million dollar i belønning til den som myrdet Castro.  

Det antas at Trafficante var involvert i mordet på president John F. Kennedy. Warren-kommisjonen som ble oppnevnt for å etterforske mordet på Kennedy, kunne imidlertid ikke finne noen direkte kontakt mellom Trafficante og Jack Ruby, og konkluderte derfor med at Lee Harvey Oswald stod alene bak mordet på Kennedy. Trafficante fortsatte å arbeide for CIA mens han samtidig ivaretok Tampa-mafiaens «forretninger». Trafficante jr. var også involvert i Iran-Contras-skandalen under USAs president Ronald Reagan. 

Den 14. januar 1992 skrev New York Post at Trafficante jr., Jimmy Hoffa og Carlos Marcello hadde vært involvert i mordet på president Kennedy. Det antas også at Trafficante jr. stod bak mordet på sin rival innen mafiaen, Albert Anastasia. 

## Litteratur
* Deitche, Scott M. (2004) «Cigar City Mafia: A Complete History of the Tampa Underworld», Barricade Books, ISBN 1-56980-266-1 

## Eksterne lenker
* Om Tampa-mafiaen på www.americanmafia.com
* Om Santo Trafficante jr. på www.spartacus.schoolnet.co.uk
Tyringham

**Tyringham** er en landsby i distriktet Milton Keynes i England. Den ligger omkring 2 km nord for Newport Pagnell. I henhold til folketellingen i 2011 er det 250 innbyggere i landsbyen.

## Historie
Navnet er av angelsaksisk opprinnelse, og betyr «Tirs hjem» (personnavnet kanskje beslektet gudenavnet Ty). I *[[Domesday Book]]* (1086) er stedet nevnt som *Tellingham*. På et tidspunkt hadde Tyringham bare to hus, men var allikevel en *village* og ikke en *hamlet*, ettersom det var en sognekirke der. I 1639 ble sognet slått sammen med Filgrave til Tyringham and Filgrave. 

På flyfoto har man funnet spor etter et gravsted fra bronsealderen i Tyringham, men dette har per 2006 ikke blitt gravd ut av arkeologer.

## Referanser
Caldecotte Lake

**Caldecotte Lake** er en kunstig innsjø med en omkrets på omkring 4,2 km i Milton Keynes i England. Den ble anlagt i 1982 for å hindre oversvømmelser da man bygde ut områder langs elven Ouzel. 

Sjøen har navn etter landsbyen Caldecotte, som har blitt erstattet av nyere bebyggelse.

Store deler av området rundt sjøen er en park, drevet av Milton Keynes Parks Trust. Den inngår i Ouzel Valley Park. Innsjøen har også et senter for vannsport, og Premier Lodge driver serveringsstedet Lakeside Family Pub der. Det alternative skoleprosjektet Caldecotte Project holder også til der, og driver utdanning i friluft for ungdom.
Lyr

**Lyr** (*Pollachius pollachius*) er en fiskeart i gruppen torskefamilien.

## Beskrivelse

Lyren kan bli inntil 130&nbsp;cm lang og 14,5 &nbsp;kg. Den mangler skjeggtråd og er underbitt. Sidelinjen er mørk og tydelig. Den buer markant nedover under første ryggfinne, og dette trekket gjør at man kan se forskjell på lyr og sei; seien har en rett og lys sidelinje.

## Utbredelse og habitat

Lyren er utbredt nordøst i Atlanterhavet, fra nord i Marokko til Finnmark i Norge og Island. Den er mest tallrik rundt De britiske øyer. Lyren er også registrert sør i Østersjøen. I Norge finnes den langs hele kysten, men er mest vanlig langs vestlige og sørlige deler.

Lyren finnes fra overflaten og ned mot 200 meters dyp, og er en bunnfisk, det vil at den er bentopelagisk. Den liker seg best over hard bunn, gjerne i nærheten av land.

## Adferd

Lyren lever hovedsakelig av andre fisker. Den kan også ta krabber og reker. Lyren samles i stimer i gytetiden. Gytingen skjer om våren eller tidlig på sommeren.

## Matfisk
Lyr er en god matfisk som tåler å bli liggende noe tid før den tilberedes. Den er lett å filetere, og egner seg til steking.

## Referanser




## Litteratur
* 

* 
* Torsvik, Mortensen, Nedreaas (red.) Fiskeribiologi ISBN 82-529-1720-8

## Eksterne lenker
* 
* 
* Uwphoto.no – Om forskjellene og likhetene mellom Sei og Lyr.
* http://www.marinbi.com/p-pollachius.htm
Kulvert

En **kulvert** er en nedgravd tunnel laget for gjennomføring av for eksempel vann, trafikk, tekniske installasjoner eller kombinasjoner av disse. Kulverter kan også regnes som små bruer.

Kulverter lages ved at det graves en åpen grøft som bygges inn og senere tildekkes, i motsetning til tunneler som graves, sprenges eller fullprofilbores gjennom terrenget. De aller fleste kulverter bygges i betong, gjerne som prefabrikkerte betongelementer. Enkelte kulverter bygges av korrugerte stålrør som fylles over med løsmasser. På jernbanen var det i sin tid vanlig å bygge kulverter av hugget stein.

De fleste kulverter er relativt små konstruksjoner. En typisk kulvert er en undergang under en vei og er laget for at kryssende trafikk skal kunne passere under veien. Større kulverter bygges mest i bymessige strøk hvor selve veien legges i kulvert over en lengre strekning for å spare nærmiljøet for støy og annen forurensning fra trafikken. I slike tilfeller blir arealet oppå kulvertlokket utnyttet til for eksempel veier, plasser, en park eller til å plassere bygninger på. Kulverter blir også brukt til å lage viltoverganger, blant annet er det brukt kulverter på Gardermobanen for å skape trygg overgang for elg. Dette er gjort ved at det er bygd opp en kunstig haug som man har laget tunnel gjennom. Videre er det vanlig med kulvertforbindelser mellom bygninger på større bygningsmessige anlegg, som industrianlegg, sykehus og kontorkomplekser.

Små kulverter som leder vann gjennom veier eller jernbanefyllinger kalles stikkrenner.

## Norge
I det norske dataformatet SOSI 4.0 klassifiseres stikkrenner som gjennomløp med lysåpning (diameter) mindre enn 1 meter, mens kulverter klassifiseres som gjennomløp med diameter mellom 1 og 2,5 meter. Gjennomløp med diameter over 2,5 meter klassifiseres som bruer. I dagligtale skilles det imidlertid ikke skarpt mellom de ulike begrepene.

## Referanser


## Eksterne lenker
* Reinertsen Anlegg legger E6 i kulvert
* Video av legging av kulvert i Ulsteinvik
PDCS

**Performance Data Computer System** (**PDCS**) er en datamaskin som ble utviklet av Lear Seigler i samarbeid med Boeing. PDCS-en kan regne ut ønsket skyvekraft for motorene automatisk etter flyets vekt og rullebanens lengde, noe som fører til lavere bensinforbruk. Maskinen regner også ut optimal flyhøyde ut fra flyets vekt.

Etter en ni måneders testperiode i 1978 ble det regnet ut at en Boeing 727-200 fikk 3,94 % lavere bensinforbruk med en PDCS installert. En Boeing 737-200 fikk 2,95 % lavere bensinforbruk. Dette førte til at PDCS ble standardutstyr i alle nye fly som Boeing leverte.

Da autothrottle ble levert som standardutstyr i 1982 ble PDCS-en kobla opp mot denne, slik at motorene ble styrt automatisk fra denne datamaskinen. Fra 1984 kom en mer omfattende datamaskin for styring av fly, kalt Flight Management Computer.

## Eksterne lenker

* Flight Management Computer
WarioWare

**WarioWare, Inc.** (**Wario Company** i Japan) er et fiktivt firma som eies av Nintendo-figuren Wario.

I 2003 kom det første *WarioWare*-spillet. Det var begynnelsen på en ny spillserie fra Nintendo. Alle *WarioWare*-spillene inneholder en samling av mange «mikrospill», disse er som oftest korte og lette. Alle mikrospillene varer rundt 5 sekunder og må klares innen tiden ellers mister man et liv. Flere av spillene vil øke i hastighet og vanskelighetsgrad etterhvert som spilleren klarer dem.
Det siste *WarioWare*-spillet er utgitt til Nintendo 3DS og heter *WarioWare Gold*.

## ''WarioWare''-spill
Følgende *WarioWare*-spill har blitt lansert eller annonsert for Nintendos konsoller eller håndholdte maskiner:
#*[[WarioWare, Inc.: Minigame Mania]]* (2003 – Game Boy Advance)
#*[[WarioWare, Inc.: Mega Party Game$!]]* (2003 – Nintendo GameCube)
#**' ([[2005]] – [[Nintendo DS]])
#**' (TBA – Game Boy Advance)
#**' ([[2006]] – [[Wii]])
#**' (2009 – Nintendo DSi)
#*[[WarioWare D.I.Y.]]* (2010 – Nintendo DS)
#*[[Game & Wario]]* (2013 – Wii U)
#*[[WarioWare Gold]]* (2018 – Nintendo 3DS)
#**' ([[2021]] – [[Nintendo Switch]])
#**' (2023 – Nintendo Switch)

## ''WarioWare'' i andre spill
*WarioWare-fabrikken er en bane i *[[Mario Power Tennis]]*.
*WarioWare-symbolet finnes på en plakat i *[[Mario & Luigi: Superstar Saga]]*.
*WarioWare, Inc. er nevnt i Warios profil i *[[Mario Superstar Baseball]]*.

## Referanser


## Eksterne lenker
* WarioWares hjemmeside
PAL

**PAL** er en forkortelse for **phase-alternating line**, *phase alternation by line* eller *phase alternation line*. Det er et fargekodesystem brukt i TV-kringkastingssystemer i store deler av verden. Andre vanlige analoge TV-systemer er SECAM og NTSC. PAL-formatet ble for første gang introdusert i 1967. I mange i-land vil PAL-systemet bli byttet ut med det digitale DVB-standarden i årene fremover.

## Fordeler
Sammenlignet med f.eks NTSC-systemet har PAL betydelige fordeler, særlig i kupert terreng med mye fjell og signalreflekser på veien mellom sender og mottaker. I slike områder vil en kunne få signalreflekser fra terrenget og fargeforskyvninger med NTSC, mens det i PAL er kun mindre og ofte umerkelige forskyvninger i fargemetning, dvs. fargeintensitet.

Det kan man se på at hårfarge f.eks. ikke skifter fra brunt til grønt i PAL systemet pga. signalreflekser i terrenget, mens det meget lett kan skje i NTSC-systemet. Derfor hadde alle NTSC TV-mottakere tidligere en knapp som het TINT der en kunne korrigere for fargeforskyvninger mellom grønt og magenta hvis situasjonen med fargetoneendring oppstod. Konstruksjonen av PAL og SECAM systemene tok sikte på å eliminere denne svakheten, et mål som også ble oppnådd.

## Svakheter
PAL er det systemet som i størst utstrekning bevarer de opprinnelige fargene i bildet fra sender til mottaker. Svakheten er imidlertid fargebærebølgens plassering i frekvensspekteret på det modulerte billedsignalet, noe som også er et problem i de andre systemene. Det kommer av at en måtte finne en måte å bake inn fargeinformasjon i et allerede etablert svart/hvitt kringkastingssystem. Her ble 4,43 MHz valgt som bærebølge for fargeinformasjonen i PAL. 
Det fører til at hvis man sender bilder som inneholder striper med noen millimeters avstand, vil dette av mottakeren tolkes som fargeinformasjon selv om bildet i virkeligheten er et slips med svarte og hvite striper og i utgangspunktet er fargeløs billedinformasjon. En får da likevel fargeflimmer i alle mulige farger rundt kantene på disse stripene fordi stripenes billedinformasjon må bruke fargebærebølgens frekvens på 4,43 MHz for å komme igjennom. 

Effekten av dette kan lett sees i et av stripefeltene på standard prøvebilde som alltid inneholder fargeflimmer. I vanlige sendinger kan det merkes lett på bilder av folk som går i stripete klær der kombinasjonen av avstand til kamera og avstanden på stripene blander seg opp i fargebærebølgens posisjon i frekvensspekteret på 4,43 MHz.
Mausoleum

Et **mausoleum** er en bygning hvor ett eller flere avdøde mennesker er stedt til hvile. Navnet kommer av gravmælet som dronning Artemisia lot bygge over sin ektemann satrapen Mausollos, som hersket over Karia i Lilleasia. Det er kjent som mausoleet i Halikarnassos.

De jordiske restene kan ligge i sarkofager, under gulvet eller i nisjer i vegg, eller det kan være urner som er satt inn i et columbarium.

## Referanser


## Eksterne lenker
*